TGE คว้าดีล “โรงขยะ ชัยนาท” 8 MW ลุยซีโอดีปี 69
TGE ชนะประมูลโครงการโรงไฟฟ้าขยะชุมชนชัยนาท กำลังการผลิตติดตั้ง 8 MW คาดก่อสร้างแล้วเสร็จสามารถ COD และเริ่มรับรู้รายได้ตั้งแต่ปี 69 เป็นต้นไป
TGE ชนะประมูลโครงการโรงไฟฟ้าขยะชุมชนชัยนาท กำลังการผลิตติดตั้ง 8 MW คาดก่อสร้างแล้วเสร็จสามารถ COD และเริ่มรับรู้รายได้ตั้งแต่ปี 69 เป็นต้นไป
27 ม.ค. 2566

นายสุเมธ ลักษิตานนท์ ประธานเจ้าหน้าที่บริหาร บริษัท ท่าฉาง กรีน เอ็นเนอร์ยี่ จำกัด (มหาชน) หรือ TGE เปิดเผยว่า บริษัท ท่าฉาง เอนเนอร์ยี่ โซลูชัน (ชัยนาท) จำกัด ซึ่งเป็นบริษัทย่อย ผ่านการพิจารณาจากเทศบาลตำบลหนองมะโมง อำเภอหนองมะโมง จังหวัดชัยนาท ให้เป็นผู้ชนะประมูลโครงการโรงไฟฟ้าขยะชุมชนชัยนาท (TES CNT) กำลังการผลิตติดตั้ง 8 เมกะวัตต์ (MW) มีปริมาณไฟฟ้าเสนอขายตามสัญญา (PPA) 6 MW พร้อมลงทุนก่อสร้างและบริหารจัดการขยะมูลฝอยเพื่อผลิตกระแสไฟฟ้า ระยะเวลาโครงการ 25 ปี ซึ่งบริษัทจะเป็นผู้ลงทุนและบริหารจัดการเองทั้งหมดในรูปแบบ Build Own and Operate (BOO)
โดยบริษัทคาดว่าโครงการโรงไฟฟ้าขยะชุมชนชัยนาท จะก่อสร้างแล้วเสร็จสามารถดำเนินการผลิตไฟฟ้าเชิงพาณิชย์ (COD) และเริ่มรับรู้รายได้ตั้งแต่ปี 69 เป็นต้นไป นอกจากนี้บริษัทจะมีรายได้จากการรับบริหารจัดการขยะมูลฝอยเพื่อรองรับการผลิตกระแสไฟฟ้าจากชุมชนของเทศบาลตำบลหนองมะโมงเข้ามาเสริมศักยภาพธุรกิจและผลการดำเนินงานในอนาคตเติบโตอย่างแข็งแกร่ง
พร้อมกันนี้ บริษัทมุ่งขยายการลงทุนในธุรกิจโรงไฟฟ้าพลังงานสะอาดเพื่อสร้างการเติบโตอย่างมั่นคง โดยเฉพาะโครงการโรงไฟฟ้าขยะชุมชนที่มีแผนงานเข้าร่วมประมูลอย่างต่อเนื่องในปี 66 รวม 3 โครงการ (รวมโรงไฟฟ้าขยะชุมชนชัยนาท) และให้ความสนใจขยายการลงทุนในโครงการโรงไฟฟ้าพลังงานสะอาดประเภทอื่นๆ ทั้งในและต่างประเทศ เพื่อมุ่งสู่เป้าหมายมีกำลังผลิตติดตั้งมากกว่า 200 MW ภายในปี 75
ขณะที่ภาพรวมการดำเนินธุรกิจโรงไฟฟ้าพลังงานสะอาดของ TGE หลังจากชนะประมูลโรงไฟฟ้าขยะชุมชนชัยนาท จะมีกำลังการผลิตติดตั้ง รวมทั้งสิ้นเป็น 69.6 MW ประกอบด้วย
1.กลุ่มธุรกิจโรงไฟฟ้าชีวมวล ที่ COD แล้วจำนวน 3 โครงการ ตั้งอยู่พื้นที่อำเภอท่าฉาง จังหวัดสุราษฎร์ธานี ทั้งหมด กำลังการผลิตติดตั้งรวม 29.7 MW
2.กลุ่มธุรกิจโรงไฟฟ้าขยะชุมชน ที่อยู่ระหว่างพัฒนา 5 โครงการ กำลังการผลิตติดตั้งรวม 39.9 MW (รอลงนามซื้อขายไฟฟ้า (PPA)) ประกอบด้วย โรงไฟฟ้าขยะชุมชน TES-SKW จังหวัดสระแก้ว กำลังการผลิตติดตั้ง 8 MW โรงไฟฟ้าขยะชุมชน TES-RBR จังหวัดราชบุรี กำลังการผลิตติดตั้ง 8 MW โรงไฟฟ้าขยะชุมชน TES-CPN จังหวัดชุมพร กำลังการผลิตติดตั้ง 6 MW โรงไฟฟ้าขยะชุมชน TES-TCN จังหวัดสมุทรสาคร กำลังการผลิตติดตั้ง 9.9 MW และล่าสุดคือโรงไฟฟ้าขยะชุมชน TES CNT จังหวัดชัยนาท กำลังการผลิตติดตั้ง 8 MW